DA ‘bekommerd’ oor paneel wat president moet ondersoekPres. Cyril Ramaphosa (Foto: STEFAN HEUNIS/AFP) Die amptelike opposisieparty is bekommerd oor die nuutaangestelde paneel wat pres. Cyril Ramaphosa se betrokkenheid in die Phala Phala-sage gaan ondersoek. Die DA voer aan dat ŉ spesifieke akademikus se betrokkenheid by die paneel die “legitimiteit en integriteit van die hele proses” in gedrang kan bring. Die drie gekose lede van die paneel, wat deel sal vorm van die artikel 89-proses wat moet bepaal of die parlement ŉ afsettingsproses teen Ramaphosa moet begin, se name is vandeesweek bekend gemaak. Sandile Ngcobo, oudhoofregter van die Konstitusionele Hof, is as voorsitter van die paneel aangestel, terwyl oudregter Thokozile Masipa en prof. Richard Calland, medeprofessor in publiekreg aan die Universiteit van Kaapstad, ook op die paneel is. “Hoewel die DA geen bekommernis het oor die lede van die regbank wat deel is van die paneel nie, is ons nie oortuig van prof. Calland se objektiwiteit en onafhanklikheid nie,” sê Siviwe Gwarube, DA-hoofsweep. “Prof. Calland is ongetwyfeld ŉ gerespekteerde akademikus in die regsgemeenskap, maar is ook ŉ politieke kommentator wat gereeld sy politieke sienings, veral wat die president betref, deel. “Die reëls maak voorsiening daarvoor dat ŉ akademikus in die paneel ingesluit word, maar prof. Calland se betrokkenheid sal onvermydelik die legitimiteit en die integriteit van die hele proses bedreig.” Volgens Siviwe Gwarube, die DA se hoofsweep, het Calland in sy politieke kommentaar en uitsprake op sosiale media ŉ vooroordeel teen Ramaphosa getoon “wat hom ongeskik maak vir hierdie rol, aangesien die paneel vry moet wees van enige vooroordeel”. “Dit is onduidelik waarom die speaker – wat bewus is van die sensitiwiteit van hierdie proses – iemand sou kies wat nie as ŉ onafhanklike paneellid beskou kan word op grond van hierdie openbare werk oor die jare nie.” Die paneellede is daarmee gelas om te bepaal of daar prima facie-bewyse is dat Ramaphosa die wet oortree het met die Phala Phala-sage en of vervolging deur die parlement ingestel moet word. “As die paneel [se onpartydigheid] in gedrang gebring word – hetsy in realiteit of in persepsie – sal dit beteken dat die hele oefening nie ernstig opgeneem kan word nie,” sê Gwarube. Die DA is van plan om volgende week sy bekommernis oor die aangeleentheid onder die aandag van die speaker van die Nasionale Vergadering, Nosiviwe Mapisa-Nqakula, te bring. “Die objektiwiteit van hierdie paneel is die enigste manier waarop ons kan verseker dat hierdie proses nie nutteloos gemaak word nie. Soos dit nou staan, kan lede van die parlement en die publiek nie seker wees dat dit nie die geval sal wees nie.”